Bouvines
Store norske leksikon,Geografi,Verdens geografi,Europa,Frankrikes geografi
Bouvines er en landsby i Frankrike, i regionen Hauts-de-France, departementet Nord, 13 kilometer sørøst for Lille, like ved den belgiske grensen.
Bouvines er mest kjent for et slag som ble utkjempet i nærheten av landsbyen 27. juli 1214 mellom Frankrike på den ene siden og Det tysk-romerske riket, Flandern og England på den andre.Før slaget hadde den engelske kongen Johan uten land inngått en allianse med den tyske keiseren Otto 4, grev Ferdinand av Flandern og flere andre fyrster for å vinne tilbake land den franske kongen Filip 2 August tidligere hadde erobret. Sammen med den franske kongen stod Ottos konkurrent til keisertronen, Fredrik 2, og bak ham stod pave Innocens 3.Franskmennene seiret i slaget, til tross for at de engelske, tyske og flamske styrkene var tallmessig overlegne.Som en konsekvens av slaget ble en fredsavtale inngått i Chinon 18. september 1214. Johan uten land måtte godta å gi fra seg store deler av de territoriene i Frankrike som engelskmennene tidligere hadde okkupert. Slaget befestet også Frankrikes makt og tilføyde welferne et hardt slag. Otto 4 måtte senere overlate tronen til Fredrik 2. Les mer i Store norske leksikon Frankrikes historie Englands historie Det tysk-romerske riket FIlip 2 August Otto 4 welfer